
AVIZ
asupra propunerii legislative pentru modificarea  Ordonanţei Guvernului nr. 92/2003 privind Codul de procedură fiscală
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Ordonanţei Guvernului nr. 92/2003 privind Codul de procedură fiscală, trimisă cu adresa nr. Pl.x- 613 din 24 septembrie 2007 şi înregistrată sub nr. 31/1008 din 25.09.2007.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 2 din Regulamentul Camerei Deputaţilor, republicat.


Senatul a respins propunerea legislativă în şedinţa din 18 septembrie 2007.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 16 octombrie 2007.


Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 413/28.03.2007 precum şi Punctul de vedere al Guvernului trimis cu adresa nr. 891 din 20.04.2007 prin care nu susţine adoptarea iniţiativei legislative.
 În urma dezbaterilor, membrii Comisiei au constatat că începând cu 1 ianuarie 2007 a fost modificată ordinea stingerii creanţelor fiscale, principiul adoptat de legiuitor fiind acela al vechimii creanţei fiscale. Stingerea obligaţiilor fiscale şi a celor accesorii se efectuează în ordinea vechimii, cu excepţia celor pentru care s-a început executarea silită. Noua reglementare a ordinii de stingere a obligaţiilor fiscale este deja prevăzută de Legea nr. 210/5005, iar la art. 2 se precizează că aceasta se va aplica începând cu data de 01.01.2007.
Având în vedere cele constatate, membrii Comisiei au hotărât, cu majoritate de voturi, (o abţinere), avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor organice.
                              PREŞEDINTE,                  SECRETAR,
                             Sergiu  Andon                      George Băeşu
Consilier
Dr. George Cucu

